Transpordiamet otsustas kehtestada alates teisipäevast talviseks perioodiks Setomaa kurvilistel ja järskude tõusudega teedel ajutise liikluspiirangu autorongidele ja masinrongidele, mille registrimass ületab 20 tonni.
“Piirang kehtestatakse, kuna kurvilistel ja järsude tõusudega teelõikudel on käesoleva talve jooksul mitmeid kordi olnud probleeme raskeveokitel tõusudest ülessaamisel. Tõusudele kinni jäänud raskeveokid aga takistavad liiklust ja on ohuks kaasliiklejatele,” selgitas transpordiameti lõuna üksuse juhataja Janar Taal.
Piirang on Taali sõnul suunatud eeskätt välismaa raskeveokite juhtidele, kes ületavad Eesti-Vene piiri Koidula piiripunktis või tulevad Eestisse Läti suunalt.